Vend tær til Almannaverkið um meiri kunning. Meir fæst eisini at vita undir brotinum“ Búð og arbeitt uttan fyri Føroyar”. Innvunnin pensjón fyri bústaðartíð og arbeiðstíð Hevur tú búð 40 ár tilsamans í Føroyum, Grønlandi og Danmark, frá tí tú vart 15 til 67 ár, kanst tú fáa fulla fólkapensjón. Onnur inntøka umframt fólkapensjón Fólkapensjón er sett saman av grundupphædd og viðbót. Viðbótin verður ávirkað av tí inntøku, sum tú hevur umframt pensjónina. Sum inntøka verður roknað øll skattskyldug inntøka, undantikið sosialar pensjónir og útgjald úr Samhaldsfasta, og kapitalvinningsinntøka, herundir rentuinntøka, inntøka av partabrøvum, lánsbrøvum og annað. Viðbótin verður bert lækkað, um ársinntøkan er hægri enn 45.000 kr.-(sonevnda frádráttarfría inntøkuupphæddin). Hvat ávirkar viðbótina er ymiskt. Tað valdast eitt nú, um tú ert stakur ella giftur pensjónistur, og um makin er pensjónistur ella ikki. (Fyri ár 2019 var frádráttarfría inntøkuupphæddin 61.9000 kr). Lækking av viðbót til giftar fólkapensjónistar vegna inntøku Meginreglan er, at fíggjarstøðan hjá giftum fólkapensjónistum, har bæði fáa fólkapensjón, verður viðgjørd samlað. Hetta merkir, at hava tú og hjúnafelagi tín eina samlaða inntøkan útyvir fólkapensjónina og útgjald úr Samhaldsfasta, sum er hægri enn frádráttarfría inntøkuupphæddin, 45.000 kr. fyri hvønn (90.000 kr. samla), ávirkar inntøkan pensjónsviðbótina hjá tykkum báðum. Viðbótin til fólkapensjón hjá tær og hjúnafelaganum verður tá lækkað við grundarlagi í helvtini av samlaðu inntøkuni hjá tykkum báðum. (Fyri ár 2019 var frádráttarfría inntøkuupphæddin kr. 61.9000 fyri hvønn ella 123.800 kr. samla). Eru bæði tú og hjúnafelagin fólkapensjónstar, ella blíva tit bæði fólkapensjónistar áðrenn 1. januar 2020, ber til hjá tykkum at søkja Almannaverkið um at fáa broytt útrokningina av fólkapensjónini soleiðis, at pensjónin einans verður roknað eftir egnari inntøku. Treytin er, at bæði tú og hjúnafelagin fáa útgoldið fólkapensjón. Ivast tú í onkrum, ert tú altíð vælkomin at venda tær til Almannaverkið. Far inn á roknimaskinuna og fyll út røttu persónsupplýsingar tínar og fá eina vegleiðandi. Hvat hendir, um tú flytur millum lond við tíni pensjón? Búð í Norðurlondum Um fólkapensjónistur, sum er búsitandi í Føroyum, hevur búð í einum av hinum Norðurlondunum t. d. Íslandi, Noregi, Svøríki ella Finnlandi í minst trý ár í aldrinum frá 15 til 67 ár, kann hann hava rætt til fólkapensjón frá tí landinum ella teimum londunum. Umsóknin um pensjón verður viðgjørd sambært lógunum í viðkomandi landi, og lýkur umsøkjarin treytirnar, verður pensjón játtað í mun til árini, hann hevur búð har. Ger vart við hetta á umsóknarblaðnum, tá ið tú søkir um fólkapensjón, og set teg í samband við Almannaverkið at fáa greiði á hesum viðurskiftum. Full pensjón ella ikki Full pensjón verður roknað sum 40/40, t. v. s. at hevur tú verið búsitandi í 40 ár ella longri í einum landi, hevur tú rætt til fulla pensjón. Hevur tú haraftrat verið búsitandi t. d. 5 ár í Íslandi, kanst tú søkja um fólkapensjón haðani eisini. Eru treytirnar annars loknar, verður pensjónin játtað við 5/40. Nærri upplýsingar fáast við at venda sær til Almannaverkið. Persónlig viðbót-serliga trupul kor Hevur tú sum pensjónistur ikki ráð at gjalda útreiðslur, sum eru neyðugar og rímiliga grundaðar, kanst tú hava rætt til persónliga viðbót. Viðbótin kann annaðhvørt vera fult ella partvíst gjald av stakútreiðslu ella afturvendandi útreiðslu. Ein ítøkilig meting skal gerast av tínum fíggjarligu viðurskiftum, áðrenn viðbótin kann játtast. Viðbót verður bert veitt, um útrokningin vísir, at tú ikki hevur ráð til útreiðsluna.